AlexejDobrolubov/national_council_slovak_2010 huggingface dataset:
44. schôdza NR SR - 8.deň - A. dopoludnia
Dátum: 2014-12-05
Poslanec: Chren, Martin (-)
Druh vystúpenia: Vystúpenie v rozprave

164. Ďakujem veľmi pekne. Vážená pani predsedajúca, ctená kolegyňa, vážení kolegovia, tento návrh zákona, krátku novelu, predkladáme spolu s kolegom Jurajom Miškovom preto, lebo v súčasnosti sme zistili, že sa veľmi často začali v praxi množiť prípady, kedy dochádza k poškodeniu zabezpečenia proti neoprávnenej manipulácii s meradlom, tzv. plombou, hlavne sa to týka pri odbere plynu. Tieto meradlá sú v prípadoch odberateľov rodinných domov umiestnené na voľne prístupnom mieste, teda najmä chodníkoch či uliciach pred rodinnými domami. Inými slovami, máme situáciu, kedy veľká časť slovenských obcí je plynofikovaná, ku každému domu vedie plynovodné pripojenie a merač plynomer sa nachádza pred domom na verejne prístupnom mieste. K takémuto meraču má teda prístup ktokoľvek a často aj ľudia, ktorí zámerne merače, resp. plomby na meračoch poškodzujú, a to bez toho, aby chceli manipulovať s meračom. Ide teda o čistý vandalizmus. V takomto prípade podľa ustanovení § 82 zákona o energetike ide o neoprávnený odber plynu, pričom odberateľ, čiže majiteľ toho domu, komu poškodia merač, je povinný zaplatiť vyčíslenú škodu a ušlý zisk. Opakujem, že pritom nemusí byť preukázané, že samotný odberateľ s týmto meračom manipuloval s cieľom, aby si zabezpečil bezplatný odber plynu. Odberateľ je teda podľa súčasného zákona, ktorý zaviedol tzv. objektívnu zodpovednosť, automaticky považovaný za vinníka tohto stavu, nikto sa s ním nebaví a je povinný zaplatiť za vystavenú faktúru za spôsobenú škodu a ušlý zisk, inak ho dodávateľ odpojí od dodávky plynu. Za odpojenie a znovupripojenie je, samozrejme, povinný dodávateľovi opäť zaplatiť. Táto prax sa v poslednom čase začala silno rozmáhať. Podľa medializovaných informácií len v samotnom meste Trnava bolo nahlásených až 250 takýchto prípadov, kde je zrejmé, že išlo o prejavy vandalizmu a nie o nejakú snahu odberateľov manipulovať, a teda zabezpečiť si bezplatnú dodávku energetickej suroviny - plynu. Cieľom nášho návrhu je teda chrániť odberateľov, posilniť ochranu odberateľov a zaviesť subjektívnu zodpovednosť pre účely úhrady škody, pretože súčasný stav objektívnej zodpovednosti je krajne nespravodlivý. Veľakrát sa stáva, že odberateľovi dodávateľ len oznámi, že mal poškodenú plombu, je zodpovedný za neoprávnený odber plynu a musí zaplatiť škodu a ušlý zisk. Odberateľ sa pritom ani nemá šancu presvedčiť, že či to naozaj tak bolo, pretože si len doma nájde faktúru, pretože dodávateľ plynu ten jeho merač otvorí, skonštatuje porušenú plombu, opraví ho bez prítomnosti samotného odberateľa. Čiže v tomto prípade nie je možné dokonca ani len kontrolovať činnosť samotného dodávateľa plynu a preukázať, či vôbec k nejakej tej škodovej udalosti došlo. Preto sme presvedčení, že k vymáhaniu vyčíslenej škody a ušlého zisku by malo dochádzať až po tom, ako sa preukáže príčinná súvislosť medzi konaním odberateľa a zistenou škodou, zavádzame teda subjektívnu zodpovednosť. Toľko na úvod k predstaveniu tohto návrhu zákona. Ďakujem veľmi pekne za pozornosť.
44. schôdza NR SR - 8.deň - A. dopoludnia
Dátum: 2014-12-05
Poslanec: Chren, Martin (-)
Druh vystúpenia: Vystúpenie s faktickou poznámkou

148. Ďakujem veľmi pekne. Vážený pán kolega Petrák, vy ste začali svoj príhovor takou akoby kritikou, že strana SIEŤ kradne nápady a program strane SMER, čo do určitej miery môže byť pravda. Veď napríklad rozdávať 500 eur na úkor dlhu je nie práve príkladom zodpovednej politiky. Na druhej strane ale, viete, vy nemáte právo si nejak monopolizovať politiku a je úplne legitímne otvoriť diskusiu o tom, že keď náš štát dnes nezvláda plniť svoje základné funkcie a robí kopec vecí a robí ich zle, tak sa poďme na to pozrieť, že čo všetko robí, vyberme tie veci, ktoré bude robiť poriadne, a dáme na ne aj viac peňazí a nech prestane robiť tie veci, ktoré nezvláda a nie sú až také potrebné. A tam je aj legitímna otázka zabezpečenia práve škôlky pre každého. A, viete, pán kolega, aj tie vaše slová o neúprimnosti, jednoducho som presvedčený, že dnes na ne nemáte právo. Ja totiž vláde SMER-u za tieto roky najviac vyčítam jednu vec. Vy ste mali úžasnú príležitosť s tou väčšinou v parlamente urobiť z našej krajiny jedno skvelé miesto na život. Vy ste mali úžasnú príležitosť zmeniť veci tak, aby sa všetkým žilo lepšie, a riešiť aj problematiku škôlok, aj kopec iných vecí. Nikto iný doteraz takú príležitosť nemal, že by mal v rukách celú vládu, a tak skoro ju ani nikto mať nebude. A vy ste to premrhali. A preto nemáte morálne právo kritizovať nikoho, kto sa snaží navrhovať nejaké zlepšenia, pretože vy ste mali všetko vo svojich rukách a mohli ste to urobiť sami. A som veľmi zvedavý na váš volebný program do najbližších parlamentných volieb, pretože tam nebudete mať právo nič sľubovať. Pretože ste mali celú krajinu vo svojich rukách a všetko ste mohli presadiť. A neurobili ste nič. A preto si nemyslím, že máte právo takto kritizovať pána kolegu Beblavého, a zároveň aj osobne si myslím, že naozaj rieši problém, ktorý je veľmi vážny pre mnoho ľudí na Slovensku.
44. schôdza NR SR - 7.deň - B. popoludní
Dátum: 2014-12-04
Poslanec: Chren, Martin (-)
Druh vystúpenia: Vystúpenie s faktickou poznámkou

164. Štefan, jedna krátka poznámka. Možno keby som nestrávil dosť času s asociáciou rodičov, ktorá dosť dlho bojuje za tento návrh zákona, asi by som nad ním rozmýšľal inak. Faktom je, že aj ja som z generácie, ktorá vyrástla tak, že si stokrát rozbila kolená a niekedy aj hlavu pri tom, ako spadla z bicykla a nepotrebovala žiadnu prilbu. A v čase, keď som vyrastal, tak bezpečnostné pásy v aute boli skôr doplnkovou výbavou ako povinnou. Na druhej strane nemôžem súhlasiť s tou tvojou výtkou. Myslím si, že v prípade dospelých ľudí je úplne na mieste to, čo hovoríš. Ale tu hovoríme o deťoch. Deti, ktoré nie sú schopné urobiť samé zodpovedné rozhodnutie, a deti, na ktorých nám naozaj záleží. A tiež si nemyslím, že by tá sankcia mala byť nejakým spôsobom veľmi prísna a že osveta je omnoho dôležitejšia v tomto, ale na druhej strane, je to všeobecný trend. Trend, ktorý smeruje k bezpečnosti detí, a povinnosť, ktorá smeruje k tomu, aby sme sa starali o naše deti. A ty sám vieš, aká je rodina dôležitá a asi máš aj ty v sebe nejaký morálny kompas, ktorý by ťa mal smerovať, že ako pri aj takomto návrhu zákona postupovať a rozmýšľať.
44. schôdza NR SR - 7.deň - B. popoludní
Dátum: 2014-12-04
Poslanec: Chren, Martin (-)
Druh vystúpenia: Vystúpenie s faktickou poznámkou

138. Ďakujem veľmi pekne. Štefan, my, samozrejme, v mnohom si aj rozumieme, ale v mnohom máme úplne zásadne odlišné názory. A toto je jeden z tých prípadov. Vieš, my dnes žijeme v modernom svete. Ten moderný svet priniesol úžasné veci ľudstvu. Dnes žijeme oveľa dlhšie, oveľa zdravšie. Úplne bežný človek má dnes oveľa vyššiu životnú úroveň ako pred tristo rokmi nejaký francúzsky kráľ, už len vďaka tomu, že má napríklad denne priamy prístup k liekom a teplej vode. Na druhej strane ten moderný svet so sebou prináša aj množstvo neduhov. Neduhov, ktoré sú skutočným nepriateľom rodiny. Lebo nepriateľom rodiny nie sú registrované partnerstvá, ale alkohol, hazard. A mnohé takéto neduhy, ktoré rodiny rozbíjajú a nútia často ľudí žiť v manželstvách, v ktorých trpia a trápia sa. Ničia deti, ničia životy. A častokrát dokonca doženú jedného z tých partnerov až k takým činom, ako je samovražda, čo určite neschvaľuješ. A takéto opatrenia ako predmanželské zmluvy vytvárajú aj určitú formu ochrany pre takýchto ľudí, ktorí sa nie vlastným pričinením a nie preto, že by vopred chladne kalkulovali a chceli, ocitnú v situácii, kde nejaký neduh modernej doby, a nielen modernej, alkoholizmus bol mimochodom na Slovensku prítomný aj dlho v histórii, rozvráti ich rodinu. Čiže myslím, že, naopak, by si mal podporiť tento návrh, ak ti záleží na naozajstnom šťastí. A ešte jednu dobrú vec si dovolím povedať, že manželstvo dnes už nie je len konfesná záležitosť, je aj svetskou záležitosťou. A tak ako je prízemné robiť z duchovných vecí predmet svetskej politiky, myslím si, že je nesprávne hľadať nejaké konfesné dôvody ako zámienku na odmietnutie zákonov, ktoré slúžia všetkým, aj tým, ktorí nie sú príslušníkmi nejakej viery.
44. schôdza NR SR - 1.deň - B. popoludní 2
Dátum: 2014-11-25
Poslanec: Chren, Martin (-)
Druh vystúpenia: Vystúpenie s faktickou poznámkou

49. Ďakujem veľmi pekne. Ivan, pomenoval si to, s čím som rozmýšľal, či vystúpiť aj ja, že jediný relevantný a uvedený dôvod pre skrátené legislatívne konanie o tomto návrhu zákona sú podľa samotnej vlády Slovenskej republiky hroziace hospodárske škody z dôvodu zvýšenia minimálnej mzdy. Tak ja som na jednej strane tiež vďačný, že konečne to priznali, že z opatrení, ktoré táto vláda schvaľuje, hrozia štátu značné hospodárske škody. Na druhej strane podotýkam, že aj zo samotného vecného návrhu takéto škody hrozia, pretože na Slovensku máme niečo, čo sa nazýva minimálne mzdové tarify a zvýšenie minimálnej mzdy aj napriek tomu, že tento parlament zrejme prijme odvodovú odpočítateľnú položku, stále bude znamenať výrazné zvýšenie nákladov pre zamestnancov v tých vyšších tarifách, ktoré nebude nejakým spôsobom kompenzované. Čiže predložený návrh kvôli zvyšovaniu minimálnej mzdy môže viesť aj k výraznému nárastu nezamestnanosti, respektíve k strate práce pri ľuďoch, ktorí majú vyššiu než minimálnu mzdu a spadajú do tých prudko zvýšených minimálnych mzdových taríf.
42. schôdza NR SR - 1. deň - B. popoludní pokračovanie 4
Dátum: 2014-11-10
Poslanec: Chren, Martin (-)
Druh vystúpenia: Vystúpenie s faktickou poznámkou

870. Ďakujem vám veľmi pekne. Už som naozaj unavený, ďakujem za tie pozitívne reakcie a neviem, či som trošku aj neprekvapil, nevyrazil dych niektorým kolegom, ale... Pán Bublavý, my sa poznáme, sme spolu vo výbore, vieme spolu diskutovať, myslím, že sme si nikdy neurobili nič zlé navzájom, ani si o vás nemyslím, že ste zlý človek, a možno by som preto si dovolil, hoci som aj oveľa mladší, len jednu prosbu. Nepadajme zase do toho, pred čím som sa snažil varovať v tom prejave, do tej špiny, do toho vzájomného vykrikovania sa atď. Skúsme ukončiť túto schôdzu, aj keď to hlasovanie pre mňa a pre nás asi nedopadne pozitívne, ale niečím pozitívnym. Tým zameraním sa možno na tie nejaké riešenia a možno niečím, ja neviem, na vás je rad, na vašej strane je loptička, prísť s tým, že ako túto zlú situáciu riešiť. Pretože to potrebujú slovenskí občania. Môžme sa tu prekrikovať a môžme sa tu prekárať, ukradlo sa, neukradlo sa, spravilo, nespravilo, myslím si, že tá verejná mienka, každý si urobí záver sám. Ale čo s tým? To by som strašne túžil, keby táto schôdza vedela skončiť nejakou odpoveďou na túto otázku: Čo s tým?
42. schôdza NR SR - 1. deň - B. popoludní pokračovanie 4
Dátum: 2014-11-10
Poslanec: Chren, Martin (-)
Druh vystúpenia: Vystúpenie s faktickou poznámkou

848. Ďakujem veľmi pekne. Lojzo, k meritu tvojho prejavu. Ja úplne súhlasím s jedným "ale". Úplne súhlasím, myslím, že sa tu opozícia na tom zhodujeme, že dvaja páni by mali vyvodiť politickú zodpovednosť, a úplne súhlasím s tým, že keď sa tak nestane, tak aj ísť do ulíc a zorganizovať verejný protest, je to správne - ale to nestačí. To nie je dosť. Napadá ma jedno také biblické prirovnanie možno na prekvapenie kolegov z KDH, že keď Mojžiš viedol svoj ľud z Egypta, tiež im to putovanie trvalo 40 rokov. My prechádzame hodnotovo transformáciou z toho socializmu a podľa sociológa Ralfa Dahrendorfa to trvá až 60 rokov, taký proces. Čiže tiež sme niekde v polovici. Aj oni po dvadsiatich rokoch zažili to, že tam nastalo už také reptane. Už tam boli tí mladí ľudia, ktorí si nepamätali, aký bol ten život pod tými faraónmi. Už tam boli tí, v ktorých prevládol spomienkový optimizmus, a len si pamätali, že bruchá sme mali vždy plné a zabudli na to zlé. A síce oni malé plné bruchá, ale 20 rokov zrejme aj manu jesť v kuse na raňajky, obed, večer, už asi človeku začne liezť krkom a vtedy potrebovali jednu vec. Vtedy tiež potrebovali sa presvedčiť o nejakej vízii. Odvolávať, trestať, vyvodzovať trestnoprávnu zodpovednosť, protestovať, ak sa to nedeje, to je všetko potrebné. Ale to nestačí. Treba zároveň ukázať, aj aká je tá vízia, čo je to B. Nestačí poukazovať, a to je aj kritika do našich radov, na to, čo sa tu deje zle, treba povedať to B. Čo máme urobiť, aby sme žili v lepšej krajine? Aká je tá vízia pre dobrú krajinu? A tu, obávam sa, ešte zaostávame. Ani všetky protesty sveta a ani všetky trestnoprávne zodpovednosti nás z toho nevytiahnu.
42. schôdza NR SR - 1. deň - B. popoludní pokračovanie 4
Dátum: 2014-11-10
Poslanec: Chren, Martin (-)
Druh vystúpenia: Vystúpenie s faktickou poznámkou

450. Ďakujem. Dobrý prejav, pán minister. Taký burcujúci, plamenný. Už chápem, prečo vás aj vaši vlastní kolegovia prezývajú že Goebbels. (Reakcia z pléna.) Aj ten držal také burcujúce a plamenné prejavy v čase, keď už Rusi vstupovali do Berlína a bolo jasné, že prehrajú. Tiež sa snažil takto vzchopiť morálku svojho družstva. Ale iné by som rád povedal. Viete, počas tých 40 hodín tu naozaj boli aj momenty diskusie, za ktoré som sa aj ja hanbil, za kolegov možno aj z obidvoch strán, z obidvoch politických táborov, a bolo by oveľa lepšie, keby táto diskusia sa uberala iným smerom. Vy ste scenárista, pán minister, a vy musíte vedieť, že, bohužiaľ, scenár tejto debaty nastavil váš predseda, stokrát by som sa nestavil, že ste mu to neporadili vy, keď namiesto vecnej debaty, argumentácie a faktov sem prišiel a začal vylievať vedrá špiny na ľudí, ktorí s preberanými kauzami nemajú absolútne nič spoločné. A divíte sa, že potom tu niektorí kolegovia debatujú v štýle oko za oko, zub za zub? Len viete, čo je problém? Problém je, že pri takejto debate jediné, čo vzbudíte, je frustrácia u voličov, ktorí sa prestanú zaujímať o politiku ako takú a stratia úplne dôveru. Možno o to vám ide, aby ľudia boli tak nahnevaní a tak frustrovaní, že stratia záujem o veci verejné a prestanú sledovať všetky tie kauzy, ktoré sa zo dňa na deň valia z médií. Lenže obrovsky riskujete, pán Maďarič. Pretože keď budete písať takéto scenáre, tak nakoniec riskujete, že sa k moci dostanú ľudia, úplní extrémisti, tak ako sa to už stalo v Banskej Bystrici. A to sa potom nebude páčiť ani vám, ani nám.
42. schôdza NR SR - 1. deň - B. popoludní pokračovanie 4
Dátum: 2014-11-10
Poslanec: Chren, Martin (-)
Druh vystúpenia: Vystúpenie s faktickou poznámkou

362. Ďakujem veľmi pekne, ďakujem aj za tie reakcie. Možno len poviem, pán Bublavý, áno, priznal som, že premiér konal, ale zase som aj povedal, že myslím si, že ešte to nestačilo. Ale prestaňme, nie Ivan Mikloš, nie premiér, skúsme naozaj preklopiť tú debatu na to, že ako z toho von, ako to vyriešiť a čo môžeme urobiť pre zlepšenie života občanov našej krajiny a čo môžeme urobiť, aby sa žiadna takáto situácia – ani daňový úrad, ani predražené cétečko v Piešťanoch a ďalšie predražené nákupy – už nikdy na Slovensku nezopakovali. Ďakujem.
11. schôdza NR SR - 6.deň - B. popoludní
Dátum: 2012-12-05
Poslanec: Ježík, Jozef (SMER - SD)
Druh vystúpenia: Vystúpenie v rozprave

Ďakujem za slovo. Pani predsedajúca, dovoľte, aby som predniesol ešte jeden pozmeňujúci návrh. Ide čisto o legislatívnotechnickú úpravu. Čiže predkladám pozmeňujúci návrh poslanca Národnej rady Slovenskej republiky Jozefa Ježíka k návrhu zákona, ktorým sa mení a dopĺňa zákon č. 362/2011 Z. z. o liekoch a zdravotníckych pomôckach a o zmene a doplnení niektorých zákonov v znení zákona č. 244/2012 Z. z. a o zmene a doplnení niektorých zákonov (tlač 225). V čl. I bode 143 § 143b ods. 2 sa vypúšťajú slová „a 9“. Ide čisto o legislatívnotechnickú úpravu. Ďakujem.
8. schôdza NR SR - 1.deň - B. popoludní
Dátum: 2012-10-16
Poslanec: Ježík, Jozef (SMER - SD)
Druh vystúpenia: Vystúpenie s faktickou poznámkou

28. Ďakujem pekne. Pán poslanec, chcem potvrdiť iba to, čo pán poslanec Raši, lebo asociácia farmaceutického priemyslu vlastne vydala stanovisko, kde tento návrh odsudzuje a tvrdí, že už dnes alebo v doteraz platnej druhej najnižšej cene je taká cena nízka, že potom lieky sú vyvážané do ďalších krajín Európskej únie. A asociácia farmaceutického priemyslu navrhuje, aby bola tretia najnižšia cena. A ďalej tvrdí to, že vlastne týmto návrhom pri 800 liekoch pôjde táto cena určite nižšie, ako je dnes. Ďakujem.
54. schôdza NR SR - 10.deň - B. popoludní
Dátum: 2015-10-01
Poslanec: Jakab, Elemér (MOST-HÍD)
Druh vystúpenia: Vystúpenie v rozprave

150. Ďakujem pekne. Vážené panie poslankyne, vážení páni poslanci, vážení prítomní, v súlade s § 73 zákona o rokovacom poriadku som bol určený Výborom Národnej rady pre verejnú správu a regionálny rozvoj za spravodajcu k návrhu zákona (tlač 1658). Predkladám informáciu k predloženému návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov. Súčasťou predloženého návrhu je aj stanovisko Ministerstva financií SR. Zo znenia uvedeného návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali Ústavnoprávny výbor Národnej rady a Výbor Národnej rady pre verejnú správu a regionálny rozvoj. Za gestorský výbor navrhujem Výbor Národnej rady pre verejnú správu a regionálny rozvoj. Odporúčam, aby predmetný návrh zákona výbory prerokovali do 9. novembra 2015 a gestorský výbor do 10. novembra 2015. Prosím, pani podpredsedníčka, otvorte všeobecnú rozpravu. Ďakujem.
42. schôdza NR SR - 1. deň - B. popoludní pokračovanie 4
Dátum: 2014-11-09
Poslanec: Jasaň, Viliam (SMER - SD)
Druh vystúpenia: Vystúpenie s faktickou poznámkou

184. Ja len dve poznámky. Pán kolega, keby s takým obsahom vystúpil napríklad, nech mi prepáči, pán kolega Kadúc, s čistou politickou minulosťou, tak by som to chápal a ani neodsudzoval možno. Ale vám to nepatrí, vzhľadom k tomu, čo ste prežili, zažili, naozaj vám to nepatrí. Je mi to ľúto, ale nepatrí. A ja dobre viem, o čom hovorím, lebo v tejto Bratislave žijem od svojich devätnástich rokov. Druhá poznámka, keď ste sa chystali znova vystúpiť, tak som si povedal, aha, možno, že sa chce starším kolegom ospravedlniť za čvargu a za zločineckú mafiu. Čakal som to, že sa to možno aspoň mne stane, pretože my sme mali klub a na klube sme odsúdili všetci toho, to, čo bolo na tom videu. Áno, nepáčilo sa nám to a prostredníctvom predsedníčky klubu bude aj oficiálne vyhlásenie. Takže áno, odsúdili sme to. Pán Galko, to patrí aj vám. Takže skúste povedať z čistej duše, čo si myslíte, ale na základe tej minulosti, je mi to ľúto, jednoducho to nejde, nejde to úprimne z vás. Ja viem, za čo bojujete, tak bojujte, držím vám palce, ale určite prehráte, tak ako ste prehrali vo funkcii ministra, ako ste prehrali v strane, v demokratickej a ako ste prehrali v SDKÚ, ako prehráte aj v ďalších voľbách. Ďakujem.
42. schôdza NR SR - 1. deň - B. popoludní pokračovanie 4
Dátum: 2014-11-09
Poslanec: Jasaň, Viliam (SMER - SD)
Druh vystúpenia: Vystúpenie s faktickou poznámkou

168. Ja budem krátky, lebo kolegovia povedali, zvlášť kolega Blaha, čo som ja chcel povedať. Ale, pán Kaník, vy budujete 25 rokov liberálnu demokraciu. To je aká demokracia? To je taká, že ste na Slovensku sprivatizovali, rozkradli za osem rokov, čo sa dalo? Alebo to je taká, že po ôsmich rokoch vládnutia si kúpi niekto v Bratislave budovu za 95 mil., keď jej trhová hodnota bola od 150 do 270 miliónov? To je taká demokracia, že brat ministra požiada o eurofondy, a keď ich nedostane, tak sa súdi so štátom? To je taká demokracia, keď v Bratislave sa rozpredajú všetky lukratívne zdravotnícke zariadenia, dokonca v nemocniciach lukratívne oddelenia sa rozpredali známym, svojim známym? To je tá demokracia, o ktorej nám tu hovoríte? (Potlesk.) Ja si myslím, že voliči vám to už raz spočítali. A predpokladám a dúfam, verím, že vám to spočítajú aj teraz. A preto sa nečudujem tomu, čo ste tu vyvolali, tej hystérii a tým nadávkam, tomu všetkému, čo ste tu doniesli, lebo vám naozaj ide o to, aby ste sa tu akýmkoľvek spôsobom udržali. Ja vám neželám v živote nič zlé. Osobne nemám nič proti tomu, ani proti vám osobne, ani proti nikomu, ktorý to tu je. Ale toto, čo sa tu predvádza, tak ja sa hanbím pred Slovenskom, že tu niekoľko takých poslancov sedí, ktorí zabudli, čo robili, a idú učiť tých, ktorí sú tu krátko. Ďakujem. (Potlesk.)
42. schôdza NR SR - 1. deň - B. popoludní pokračovanie 4
Dátum: 2014-11-09
Poslanec: Jasaň, Viliam (SMER - SD)
Druh vystúpenia: Vystúpenie s faktickou poznámkou

62. Ďakujem pekne. Vážený pán minister, dovolím si oceniť vaše vystúpenie z takých dvoch dôvodov. Prvý je ten, že ste neskĺzli do formy vystúpenia vášho predchodcu. Pretože po takom vystúpení sa tlačí, tlačia do úst slová, ktoré vyplývajú z toho, že sa pozriem, kto, čo to navrhuje. Kto je to ten, kto navrhuje odvolanie premiéra. Ďakujem pekne, že ste k tomu neskĺzli. Pokúsili ste sa vecne argumentovať a vysvetliť, ale, žiaľ, je to zbytočné, pretože vysvetľovať niečo ľuďom, ktorí majú žlčou podliate oči, sa veľmi nedá. Tretí dôvod, prečo oceňujem vaše vystúpenie, že ste neskĺzli a nepovedali ste, že nevoľte tých, ktorí majú za svojím menom značku SaS, pretože niektorí členovia v minulosti urobili to, hento, ono, tamto, nebudem to menovať – že, pán Poliačik? – lebo by to už bolo hádzanie hrachu na stenu. Čiže ja som si tiež, kým som išiel sem, pozrel sociálne siete, pozrel som si internet a všeličo zaujímavé som sa tam dozvedel. Ale nebudem to tu čítať. Neskĺznem do tej úrovne tých takzvaných "obyčajných ľudí", ktorí tu len urážajú, urážajú a urážajú. Hanbite sa, vy, čo ste tu doniesli takúto kultúru do parlamentu! Môžte sa hanbiť! Nič viac a nič iné vám už dnes nikto iný asi nebude hovoriť. Ale choďte vonku, choďte medzi ľudí a uvidíte, čo vám povedia. Ďakujem.
40. schôdza NR SR - 1.deň - B. popoludní
Dátum: 2014-10-30
Poslanec: Jasaň, Viliam (SMER - SD)
Druh vystúpenia: Vystúpenie s faktickou poznámkou

151. Ďakujem pekne. Ja budem veľmi krátko, lebo tú koncepciu, ktorú ste za pochodu zmenili, sa vám trošku vymkla, ale to nevadí, to už som si zvykol. A nevedel som o tom, že ja som vyvolený alebo oligarcha, keď ste tak nazvali našu stranu. A vy ste aká strana, koho ste, či čoho ste? Nepoviem ten výraz, pretože sedí tu dosť veľa ľudí z KDH, ktorých si vážim, a nepoviem to práve preto, kvôli nim, neurobím to, ale mohol by som z praxe povedať veľmi veľa z tohto miesta. A vy nemajte obavu o našu budúcnosť, skôr sa starajte o svoju, myslím aj osobnú, aj stranícku, a možno by vám trošku pomohlo vo vašom ďalšom napredovaní, keby ste na také jedno volebné obdobie sa išli niekde zamestnať a robili by ste niečo iné, než len sedeli v týchto poslaneckých laviciach. A posledná poznámka, aký je rozdiel medzi vami a nami? No jednoducho, vy idete odvolávať ministra Richtera, ktorý znižuje nezamestnanosť, ktorý hľadá formy a metódy, ako zvýšiť zamestnanosť, a ja vám len odkážem, že choďte za tými ľuďmi, ktorých ste za vášho vládnutia, bolo ich 5 600, prepustili zo Železníc Slovenskej republiky a povedali ste im, nebojte sa, my vám nájdeme miesto, vy nepôjdete na úrady práce, sú tam mnohí doteraz. Choďte sa ich spýtať, oni vám povedia, aký je rozdiel medzi nami a vami, takže poprosím vás trošku súdnosti aj vo vašich vystúpeniach. Ďakujem.